KOMMISSIONENS FORORDNING (EF) Nr. 1503/97 af 29. juli 1997 om ændring af forordning (EØF) nr. 2836/93 om gennemførelsesbestemmelser til Rådets forordning (EØF) nr. 1765/92 for så vidt angår forvaltning af de regionale basisarealer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 1422/97 (2), særlig artikel 12, og

ud fra følgende betragtninger:

Visse forordninger i markafgrødesektoren, som der er henvist til i Kommissionens forordning (EØF) nr. 2836/93 af 18. oktober 1997 om gennemførelsesbestemmelser til Rådets forordning (EØF) nr. 1765/92 for så vidt angår forvaltning af de regionale basisarealer (3), ændret ved forordning (EF) nr. 904/94 (4), er blevet ophævet eller ændret flere gange, hvorfor der af klarheds- og rationalitetshensyn bør foretages visse ændringer;

for produktionsåret 1997/98 udsættes den frist, inden for hvilken medlemsstaterne skal meddele Kommissionen deres valg vedrørende anvendelsen af den mulighed, der er omhandlet i artikel 2, stk. 7, i forordning (EØF) nr. 1765/92 til den 15. september 1997; fristerne for konstatering af procentsatsen for overskridelse af de normalt fastsatte basisarealer og underretning af Kommissionen herom bør derfor midlertidigt udsættes til henholdsvis den 15. og den 30. september;

ifølge artikel 2, stk. 7, i forordning (EØF) nr. 1765/92 kan de medlemsstater, der har valgt at fastlægge et eller flere nationale basisarealer, underopdele hvert af disse i delbasisarealer; der bør derfor fastlægges en mindstestørrelse af disse delbasisarealer, idet der samtidig dels sikres en effektiv anvendelse af sanktionsordningen, dels tages hensyn til den særlige situation i Skotland;

de nye tyske delstater drager som følge af ændringen af systemet fra planøkonomi til markedsøkonomi fordel af en overgangsforanstaltning i form af en midlertidig og degressiv udvidelse af deres basisarealer; denne overgangsforanstaltning er fastsat ved Kommissionens forordning (EF) nr. 1763/96 (5); denne midlertidige udvidelse bør ikke medtages ved fastlæggelsen af et nationalt basisareal for hele Tyskland; det er derfor nødvendigt at foretage visse tilpasninger ved beregningen af en eventuel overskridelse af nævnte basisareal;

for at sikre dels den nødvendige gennemsigtighed, dels en effektiv forvaltning af sanktionsordningen bør det præciseres, hvilke oplysninger medlemsstaterne skal meddele Kommissionen;

de i denne forordning fastsatte foranstaltninger er i overensstemmelse med udtalelse fra Den Fælles Forvaltningskomité for Korn, Fedtstoffer og Tørret Foder -

UDSTEDT FØLGENDE FORORDNING:

Artikel 1

I forordning (EØF) nr. 2836/93 foretages følgende ændringer:

1) I artikel 1, stk. 1, ændres henvisningen til »forordning (EØF) nr. 845/93« til henvisning til »Kommissionens forordning (EF) nr. 1098/94 (*).

(*) EFT nr. L 121 af 12. 5. 1994, s. 12.«

2) Artikel 1, stk. 3 og 4, affattes således:

»3. Summen af de arealer, for hvilke der er indgivet ansøgninger, justeret i overensstemmelse med stk. 2 forhøjes med de arealer, der er tilsået med markafgrøder efter forordning (EØF) nr. 1765/92 og som anvendes som begrundelse for en ansøgning om støtte i henhold til Rådets forordning (EØF) nr. 805/68 (*).

4. Hvis der konstateres en overskridelse, fastslår medlemsstaten senest den 15. september overskridelsesprocentsatsen beregnet med to decimaler.

Den således fastslåede procent anvendes til beregning af den proportionale nedsættelse af det areal, som er berettiget til godtgørelse i henhold til artikel 2, stk. 6, første led, i forordning (EØF) nr. 1765/92.

I det i artikel 2, stk. 6, andet led, i forordning (EØF) nr. 1765/92 omhandlede tilfælde beregnes overskridelsesprocentsatsen med én decimal ved fratrækning af 85 % af de arealer, som er udtaget i forbindelse med den frivillige udtagning i henhold til artikel 7, stk. 6. Dette lægges til den procentsats for obligatorisk udtagning af jord, der gælder for den pågældende bedrift.

Medlemsstaten giver hurtigst muligt Kommissionen meddelelse herom, dog senest den 30. september. Medlemsstaten skal desuden give producenterne meddelelse, så snart der ser ud til at være risiko for overskridelse.

For produktionsåret 1997/98 forlænges fristerne 15. og 30. september ved undtagelse fra første og fjerde afsnit til henholdsvis 10. og 15. oktober 1997.

(*) EFT nr. L 148 af 28. 6. 1968, s. 24.«

3) I artikel 3 ændres henvisningerne til »forordning (EØF) nr. 2293/92« og »forordning (EØF) nr. 2595/93« til henvisning til henholdsvis »Kommissionens forordning (EF) nr. 762/94 (*)« og »Kommissionens forordning (EF) nr. 1870/95 (**).

(*) EFT nr. L 90 af 7. 4. 1994, s. 8.

(**) EFT nr. L 179 af 29. 7. 1995, s. 40.«

4) Nedenstående artikler indsættes:

»Artikel 3a

For så vidt angår artikel 2, stk. 7, i forordning (EØF) nr. 1765/92 forstås ved:

a) »nationalt basisareal« et regionalt basisareal i henhold til artikel 2, stk. 2, der dækker en medlemsstat

b) »delbasisareal« en underopdeling af nævnte nationale basisareal, der ikke kan være mindre end niveau 2, i forordning (EØF) nr. 1765/92 i nomenklaturen for statistiske regionale enheder (NUTS).

For så vidt angår anvendelsen af dette stykke, kan de ugunstigt stillede og de ikke ugunstigt stillede områder i Skotland, som defineret efter proceduren i Rådets forordning (EF) nr. 950/97 (*) betragtes som delbasisarealer.

Artikel 3b

Såfremt Tyskland beslutter at anvende den mulighed, der er omhandlet i artikel 2, stk. 7, i forordning (EØF) nr. 1765/92, fastlægges det nationale basisareal uden hensyntagen til de arealer, der midlertidigt er tillagt de nye tyske delstater som anført i bilaget til Kommissionens forordning (EF) nr. 1763/96 (**).

Ved konstatering af en eventuel overskridelse af det nationale basisareal mindskes summen af de arealer, for hvilke der er indgivet ansøgninger i de nye delstater, med et areal svarende til de midlertidigt tillagte arealer, såfremt denne sum overstiger 3 740 100 ha, dvs. det areal, der oprindeligt blev tillagt de nye delstater. En sådan nedsættelse kan dog ikke føre til, at der tages hensyn til et areal på under 3 740 100 ha.

En eventuel underskridelse af det nationale basisareal omfordeles til de nye delstater for at mindske den sanktion der er omhandlet i artikel 2, stk. 1, i forordning (EF) nr. 1763/96.

Artikel 3c

Medlemsstaterne underretter senest den 15. maj i produktionsåret forud for det produktionsår, for hvilket der anmodes om godtgørelse, Kommissionen om følgende:

a) det nationale basisareal, der skal underinddeles

b) delbasisarealerne (antal, betegnelse og overflade)

c) reglerne for koncentration af sanktionerne

d) bevis for meddelelse til producenterne.

For produktionsåret 1997/98 udsættes denne frist dog til den 15. september 1997.

(*) EFT nr. L 142 af 2. 6. 1997, s. 1.

(**) EFT nr. L 231 af 12. 9. 1996, s. 8.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 196 af 24. 7. 1997, s. 18.

(3) EFT nr. L 260 af 19. 10. 1993, s. 3.

(4) EFT nr. L 105 af 26. 4. 1994, s. 3.

(5) EFT nr. L 231 af 12. 9. 1996, s. 8.